HMPROมองSSSG ใน1Q/58ติดลบแต่กำไร1Q/58ยังโตแนะซื้อเป้า10.7บ.
บล.เมย์แบงก์ กิมเอ็ง ระบุในบทวิเคราะห์วันนี้ (16 เม.ย.58) ว่า บริษัท โฮม โปรดักส์ เซ็นเตอร์ จำกัด (มหาชน) หรือHMPRO SSSG ในไตรมาส1/58 มีแนวโน้มติดลบราว 3% เนื่องจาก Cannibalisation effect จากการเปิดสาขาใหม่ใน ไตรมาส3/57-ไตรมาส4/57 ที่ เชียงใหม่ ชลบุรี (ศรีราชา) ภูเก็ต และ พัทยา ซึ่งมีสาขา Home Pro อยู่แล้ว
16 เม.ย. 2558

บล.เมย์แบงก์ กิมเอ็ง ระบุในบทวิเคราะห์วันนี้ (16 เม.ย.58) ว่า บริษัท โฮม โปรดักส์ เซ็นเตอร์ จำกัด (มหาชน) หรือHMPRO SSSG ในไตรมาส1/58 มีแนวโน้มติดลบราว 3% เนื่องจาก Cannibalisation effect จากการเปิดสาขาใหม่ใน ไตรมาส3/57-ไตรมาส4/57 ที่ เชียงใหม่ ชลบุรี (ศรีราชา) ภูเก็ต และ พัทยา ซึ่งมีสาขา Home Pro อยู่แล้ว
อีกทั้ง HMPRO มีการปรับปรุงสาขา HomePro Village สุวรรณภูมิ ซึ่งเป็นหนึ่งในสาขาที่ทำรายได้สูงของบริษัท ส่วนสาขาเดิมของ HMPRO ได้รับผลกระทบจากการจับจ่ายใช้สอยผู้บริโภคชะลอตัวลงแต่ไม่มากนัก เนื่องจากกลุ่มลูกค้าเป็นกลุ่มรายได้ระดับปานกลางขึ้นไปซึ่งยังคงมีกำลังซื้อ เราคาดว่ายอดขายยังเติบโต 12% เทียบช่วงเดียวกันของปีก่อนเป็น 12,420 ล้านบาท จากการเปิดสาขาใหม่ 8 สาขา เทียบช่วงเดียวกันของปีก่อน (เปิด 1 สาขาใน ไตรมาส1/58 ที่สุโขทัย) และ มีการจัดงาน HomePro Expo ทำรายได้ 720 ล้านบาท ซึ่งสูงกว่าที่บริษัทคาดการณ์  สำหรับต้นทุนและค่าใช้จ่ายมีแนวโน้มเพิ่มขึ้นตามการขยายสาขา โดยรวมแล้ว เราประเมินกำไรสุทธิ ไตรมาส1/58 เท่ากับ 753 ล้านบาท ลดลง 27% เทียบไตรมาสก่อนหน้าตามผลของฤดูกาล แต่ยังเติบโต 4% เทียบช่วงเดียวกันของปีก่อน
คาด SSSG เริ่มฟื้นตัวใน ไตรมาส2/58 และ ดีขึ้นใน ไตรมาส3/58-ไตรมาส4/58 จากการฟื้นตัวของเศรษฐกิจ สาขา HomePro Village สุวรรณภูมิ ปรับปรุงเสร็จและเริ่มกลับมาเปิดอย่างเป็นทางการในเดือน พ.ค. โดยมีพื้นที่ให้เช่าร้านค้าเพิ่มขึ้น 20,000 ตารางเมตร ขณะที่ผลกระทบจาก Cannibalisation จากการเปิดสาขาใหม่จะค่อยๆ ลดลงหลังจาก 4 สาขาที่เปิดในช่วงเดือน ก.ย.-ธ.ค. 2557 เปิดเป็นเวลาครบปี สร้างฐานลูกค้าของแต่ละสาขาเอง
นอกจากการฟื้นตัวของ SSSG ผลประกอบการยังถูกผลักดันจากการขยายสาขาอย่างต่อเนื่อง โดยใน ไตรมาส2/58 จะเปิดสาขา HomePro 2 สาขา และ Mega Home 1 สาขา สำหรับในครึ่งหลังปี 58 วางแผนจะเปิด HomePro 5 สาขา และ Mega Home 2 สาขา ซึ่งจะทำให้สาขารวมของ HomePro และ Mega Home เพิ่มเป็น 79 สาขา และ 7 สาขา ตามลำดับ